Uiteindelik 'n rugbykampioen – ná twee hofsake | Maroela Media
In nog 'n moordende (dié keer selfs drielose) wedstryd in 'n uiters mededingende reeks, het Gardens van Uitenhage Vrydag op die dorp se Sentrale Sportveld sy titel behou deur Grens se kampioen, Oos-Londen Polisie, met 6-3 te klop.
Gardens is op sý beurt ook die Oostelike Provinsie se verdedigende kampioen.
In 'n uitspeelwedstryd om die derde en vierde plekke het Spring Rose (New Brighton) vir Progress (Uitenhage) met 29-25 getroef.
Die Oos-Kaapse uitstalreeks, waarin die top-ses klubs elk van die OP en Grens meeding, is sedert die halfeindronde deur 'n getwis ontsier, wat twee keer uitgeloop het op 'n hofbevel wat eers die halfeindstryde en toe die eindstryd gestuit het.
Die oorgrensreeks word deur die Oos-Kaapse departement van sport, ontspanning, kuns en kultuur (DSOKK) geborg, en vind onder die beskerming van die provinsiale sportkommissie plaas.